Document ID: 32014D0187

DECIZIA DE PUNERE ÎN APLICARE A COMISIEI
din 3 aprilie 2014
de modificare a Deciziei 2009/821/CE în ceea ce privește lista punctelor de control la frontieră și lista unităților veterinare din Traces
[notificată cu numărul C(2014) 2094]
(Text cu relevanță pentru SEE)
(2014/187/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 20 alineatele (1) și (3),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 6 alineatul (4) paragraful al doilea teza a doua și articolul 6 alineatul (5),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 6 alineatul (2),
întrucât:
(1)
Decizia 2009/821/CE a Comisiei (4) stabilește lista punctelor de control la frontieră aprobate în conformitate cu Directivele 91/496/CEE și 97/78/CE. Lista respectivă este stabilită în anexa I la Decizia 2009/821/CE.
(2)
Ca urmare a comunicărilor din partea Spaniei și Portugaliei, rubricile privind punctele de control la frontieră pentru aeroportul din Madrid și pentru aeroportul Tenerife Sur în Spania și pentru aeroportul din Porto și aeroportul și portul din Ponta Delgada în Portugalia ar trebui modificate în lista stabilită în anexa I la Decizia 2009/821/CE.
(3)
Decizia 2011/408/UE a Consiliului (5) stabilește norme și proceduri simplificate privind aplicarea controalelor sanitare pentru produsele pescărești, moluștele bivalve, echinodermele, tunicatele și gasteropodele marine, precum și pentru subprodusele acestora și pentru produsele derivate din subprodusele respective originare din Groenlanda sau introduse în Groenlanda din țări terțe și importate ulterior din Groenlanda în Uniune. Articolul 5 din decizia respectivă prezintă în detaliu cerințele privind controalele veterinare pentru aceste produse la punctele de control la frontieră și menționează că lista punctelor de control la frontieră aprobate pentru Groenlanda se include în lista punctelor de control la frontieră din statele membre, aprobate în conformitate cu Directivele 91/496/CEE și 97/78/CE.
(4)
Serviciul de audit al Comisiei (denumit anterior serviciul de inspecție al Comisiei), Oficiul Alimentar și Veterinar (OAV), a efectuat un audit la două puncte de control la frontieră propuse din Groenlanda, în urma căruia a formulat o serie de recomandări pentru statul respectiv. Dat fiind că aceste recomandări au fost urmate în mod satisfăcător de Groenlanda printr-un plan de acțiune, cele două puncte de control la frontieră propuse ar trebui adăugate în lista din anexa I la Decizia 2009/821/CE.
(5)
Dat fiind că normele și procedurile simplificate privind controalele la import sunt aplicabile numai anumitor produse, o notă de subsol care să stabilească produsele pescărești, moluștele bivalve, echinodermele, tunicatele și gasteropodele marine, precum și subprodusele acestora și produsele derivate din subprodusele respective ar trebui adăugată la observațiile speciale din anexa I la Decizia 2009/821/CE.
(6)
În noiembrie 2011, OAV a efectuat un audit la punctele de control la frontieră din Italia, în urma căruia au fost formulate mai multe recomandări pentru statul membru respectiv. Aceste recomandări au fost urmate în mod satisfăcător de Italia printr-un plan de acțiune și prin modificarea categoriilor de aprobare a punctelor de control la frontieră din porturile din Livorno-Pisa, Trieste și Venezia, care, prin urmare, ar trebui modificate în consecință în lista din anexa I la Decizia 2009/821/CE pentru statul membru respectiv.
(7)
Țările de Jos au comunicat faptul că un nou centru de inspecție a fost adăugat punctului de control la frontieră din portul Rotterdam. Lista cu rubricile statului membru respectiv, prevăzută în anexa I la Decizia 2009/821/CE, ar trebui modificată în consecință.
(8)
Anexa II la Decizia 2009/821/CE stabilește lista unităților centrale, regionale și locale din sistemul veterinar computerizat integrat (Traces).
(9)
În conformitate cu Decizia 2012/419/UE a Consiliului European (6), Mayotte nu mai are statutul de țară și teritoriu de peste mări și a devenit o regiune ultraperiferică a Uniunii în sensul articolului 349 din Tratatul privind funcționarea Uniunii Europene, cu efect de la 1 ianuarie 2014. Prin urmare, rubricile corespunzătoare unităților locale pentru Franța menționate în anexa II la Decizia 2009/821/CE ar trebui să fie modificate în consecință.
(10)
Prin urmare, Decizia 2009/821/CE ar trebui modificată în consecință.
(11)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Decizia 2009/821/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 3 aprilie 2014.

Labels: 3
18
15
6